Breu entre vista a Margalida Puigserver, Consellera de Benestar i Drets Socials i Presidenta de l’Institut Mallorquí d’Afers Socials – El Periscopi
Juan Ignacio González 27/01/2016 27/01/2016
Breu entre vista a Margalida Puigserver, Consellera de Benestar i Drets Socials i Presidenta de l’Institut Mallorquí d’Afers Socials
Bon dia, Marga. Quina situació vos vàreu trobar en arribar a la presidència de l’IMAS?
L’IMAS és una institució molt gran i és la referència en quant a la gestió dels Serveis Socials, de protecció dels menors i dels recursos assistencials per a persones amb dependència. Encara que és un organisme tan important, ens vàrem trobar que estava totalment aturat, que s’havia fet molt poca inversió amb pocs recursos econòmics per a la millora del servei i amb una plantilla inestable en quant a recursos humans. Per exemple, actualment només un 19% de la plantilla és personal fix perquè des de la seva creació, a l’any 2003, encara no s’ha desenvolupat una sola convocatòria d’ocupació.
I quina es la vostra política actual en quant a Recursos Humans?
Estem treballant per aconseguir una organització més eficient i poder donar un servei de més qualitat, per això volem professionals compromesos i competents. Hem dissenyat un Pla de Qualitat de l’Ocupació i la primera passa es modificar l’estructura organitzativa i adaptar la Relació de Llocs de Treball (RLT) a les noves necessitats en Serveis Socials.
Recentment al Consell de Mallorca vàreu signar el Pacte per a la Inclusió Social. Que ens podries explicar?
Efectivament, el passat 9 de novembre es va constituir la Comissió de Seguiment d’aquest pacte amb les entitats que formen part de la Xarxa EAPN i els representants de tots els partits polítics. Les reunions seran bimensuals i en elles es revisaran els acords per anar implementant les diferents accions que siguin necessàries. Dins aquest marc s’ha iniciat l’elaboració del Pla de Lluita Contra la Pobresa i també s’està treballant per millorar la Xarxa d’Inclusió Social de Mallorca per poder atendre les situacions d’urgència social durant les 24 hores del dia i els 365 dies de l’any.
Ens podries fer un petit resum de la feina que es fa a altres àrees de l’IMAS?
Des de l’Àrea de Menors i Família, durant aquest legislatura volem impulsar l’acolliment familiar dels menors amb mesures de protecció com alternativa a l’acolliment residencial. També volem incrementar els programes d’intervenció amb famílies des d’un model preventiu per a la millora de les competències parentals.
En quant a les persones amb discapacitat, aquest any 2016 aprovarem un nou reglament d’acreditació i concertació que sigui flexible i senzill perquè les persones amb discapacitat puguin gaudir d’uns serveis de major qualitat i treballarem per incrementar la dotació de places per a persones amb discapacitat intel·lectual.
Finalment, des de l’Àrea d’Atenció a la Dependència tenim un pla per reformar i modernitzar les residències per així dotar de més places al sistema i volem impulsar plans de promoció de l’autonomia dinamitzant les nostres residències i llars de gent gran, on es faran més activitats físiques, cognitives i d’oci.
I ja per acabar, quins són els vostres objectius estratègics per aquesta legislatura?
Tot aquestes activitats de les quals et parlava abans, estan basades en els següents eixos:
Tenir una xarxa de serveis adequada a les necessitats de les persones.
Tenir una organització alineada amb aquest model d’atenció centrada en la persona.
Tenir una organització cohesionada i eficient que faciliti l’optimització dels nostres recursos.
Prioritzar la prevenció comunitària i la participació ciutadana.
En quant a aquest darrer punt, vull recalcar que li donam molta importància a millorar les relacions i aliances amb la societat civil, les entitats i la resta d’administracions. Per això, dins el marc de la campanya Repensem Mallorca aviat vos presentarem el projecte participatiu a partir del qual es crearà el Consell d’Inclusió Social de Mallorca.
Moltíssimes gracies per la teva col·laboració.
Llengua, normalitat i consens